32003R2206
L 330/13
JURNALUL OFÍCIAL AL UNIUNII EUROPENE
REGULAMENTUL (CE) NR. 2206/2003 AL COMISIEI
din 17 decembrie 2003
de completare a anexei la Regulamentul (CE) nr. 2400/96 al Comisiei privind înscrierea anumitor denumiri în „Registrul denumirilor de origine protejate și al indicațiilor geografice protejate” (Thüringer Leberwurst, Thüringer Rotwurst, Thüringer Rostbratwurst)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2081/92 al Consiliului din 14 iulie 1992 privind protecția indicațiilor geografice și a denumirilor de origine ale produselor agricole și alimentare (1), modificat ultima dată de Regulamentul (CE) nr. 806/2003 (2), în special articolul 6 alineatele 3 și 4,
întrucât:
(1)
În conformitate cu articolul 5 din Regulamentul (CEE) nr. 2081/92, Germania a transmis Comisiei cereri de înregistrare ca indicații geografice pentru denumirile „Thüringer Leberwurst”, „Thüringer Rotwurst” și „Thüringer Rostbratwurst”.
(2)
S-a constatat, în conformitate cu articolul 6 alineatul 1 din regulamentul menționat anterior, că aceste cereri sunt în conformitate cu toate cerințele prevăzute în acest regulament și în special că ele conțin toate elementele necesare în conformitate cu articolul 4.
(3)
În urma publicării în Jurnalul Oficial al Comunităților Europene, în conformitate cu articolul 6 alineatul 2 din regulamentul menționat anterior (3), Comisia a înregistrat o declarație de opoziție admisibilă în temeiul articolului 7 din Regulamentul (CEE) nr. 2081/92 pentru denumirile care figurează în anexa la prezentul regulament, dar a fost ulterior retrasă.
(4)
În consecință, aceste denumiri trebuie înscrise în „Registrul denumirilor de origine protejate și al indicațiilor geografice protejate” și deci protejate la nivel comunitar ca indicații geografice protejate.
(5)
Anexa la prezentul regulament completează anexa la Regulamentul (CE) nr. 2400/96 (4) al Comisiei, modificat ultima dată de Regulamentul (CE) nr. 2054/2003 (5),
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2400/96 se completează cu denumirile care figurează în anexa la prezentul regulament și aceste denumiri se înscriu ca indicații geografice protejate (IGP) în „Registrul denumirilor de origine protejate și al indicațiilor geografice protejate”, prevăzut la articolul 6 alineatul 3 din Regulamentul (CEE) nr. 2081/92.
Articolul 2
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2003.